b"\n_START_ARTICLE_\nAhmed I.\n_START_SECTION_\n\xc5\xbdivljenjepis\n_START_PARAGRAPH_\nAhmed I. je bil sin sultana Mehmeda III. (1595-1603) in Handan Valide Sultan, ki je bila po poreklu Grkinja z imenom Helena. Svojega o\xc4\x8deta je nasledil leta 1603, ko je imel komaj trinajst let. Ob prihodu na oblast je prekinil tradicionalni bratomor in poslal svojega brata Mustafo v staro pala\xc4\x8do Bayezit, kjer je \xc5\xbeivel skupaj s staro materjo Safiye Valide Sultan. Bil je spreten me\xc4\x8devalec, jezdec in pesnik in je teko\xc4\x8de govoril ve\xc4\x8d tujih jezikov. _NEWLINE_V prvih letih svojega vladanja se je pokazal kot odlo\xc4\x8den in \xc5\xbeivahen vladar, kasneje pa je zaradi neodgovornega obna\xc5\xa1anja izgubil ves ugled. \xc5\xbditvatoro\xc5\xa1ka mirovna pogodba iz leta 1606, po kateri je morala Avstrija cesarstvu pla\xc4\x8devati letne dajatve, je bila razveljavljena, Gruzijo in Azerbajd\xc5\xbean pa je zasedla Perzija._NEWLINE_Ahmed je bil pesnik, ki je pod imenom Bahti napisal \xc5\xa1tevilna liri\xc4\x8dna in politi\xc4\x8dna dela.  Bil je gore\xc4\x8de pobo\xc5\xbeen in je posku\xc5\xa1al uveljaviti stare islamske zakone, ki so prepovedovali u\xc5\xbeivanje alkohola, obvezno prisotnost na petkovi molitvi v mo\xc5\xa1eji in dajanje primerne milo\xc5\xa1\xc4\x8dine revnim.\n_START_SECTION_\nDru\xc5\xbeina\n_START_PARAGRAPH_\nPoro\xc4\x8den je bil z Mahfiruze Hatice Valide Sultan, ki je bila po poreklu Grkinja z imenom Marija in je bila mati sultana Osmana II., in z Kadinefendi K\xc3\xb6sem Valide Sultan, ki je bila tudi Grkinja z imenom Anastazija in je bila mati sultanov Murata IV. in Ibrahima I.. Poleg njih je imel \xc5\xa1e sinova Bajazida in Sulejmana.\n_START_SECTION_\nSmrt in zapu\xc5\xa1\xc4\x8dina\n_START_PARAGRAPH_\nUmrl je leta 1617 v pala\xc4\x8di Topkapi zaradi tifusa. Pokopan je  v grobnici ob Ahmedovi mo\xc5\xa1eji v Istanbulu._NEWLINE_Danes je poznan predvsem po Ahmedovi oziroma Modri mo\xc5\xa1eji v Istanbulu, ki je ena od mojstrovin osmanske arhitekture. Mo\xc5\xa1ejo so za\xc4\x8deli graditi leta 1609 po na\xc4\x8drtih in pod nadzorom arhitekta Sedefkar Mehmed Age. Gradnja je bila kon\xc4\x8dana malo pred sultanovo smrtjo leta 1617, potem pa sta kompleks \xc5\xa1e tri leta dograjevala njegov brat Mustafa I. (1617-1618) in sin Osman II. (1618-1622). V kompleksu so bili poleg mo\xc5\xa1eje \xc5\xa1e kraljevi paviljon (h\xc3\xbcnkar kasri), Ahmedov mavzolej (t\xc3\xbcrbe),  verska \xc5\xa1ola (medresa), \xc5\xa1ola za  recitatorje korana (dar'\xc3\xbcl kurra), verska \xc5\xa1ola za de\xc4\x8dke (mekteb), hospic (tabhane), bolni\xc5\xa1nica (dar\xc3\xbcssifa), ljudska kuhinja (imaret), odkrita tr\xc5\xbenica (arasta), preno\xc4\x8di\xc5\xa1\xc4\x8da (kira odalari in konak), rezervoarji za vodo (mahzen) in javni vodnjak (sebil)."